รัฐบาล ยินดีท่องเที่ยวไทยฟื้นตัว หลังเกาะสมุย ต้อนรับท่องเที่ยวกว่า 2,500 คน กำชับเข้มงวดผู้ประกอบการร้านค้า ไม่ให้เอาเปรียบนักท่องเที่ยว
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า พล.อ.ประยุทธ์ จันทร์โอชา นายกรัฐมนตรีและรมว.กลาโหม มีความยินดีภายหลังได้รับรายงาน ว่า วันนี้(17 ธ.ค. 65) เกาะสมุย จังหวัดสุราษฎร์ธานี หนึ่งในแหล่งท่องเที่ยวสำคัญของไทย จะได้ต้อนรับนักท่องเที่ยวที่เดินทางมาจากยุโรปพร้อมกับเรือสำราญไมน์ ชิฟฟ์ 5 (Mein Schiff 5) กว่า 2,500 คน ที่มาแวะท่องเที่ยวเกาะสมุยแบบ One Day Trip ซึ่งหน่วยงานในเกาะสมุย จังหวัดสุราษฎร์ธานี ได้ร่วมเตรียมการต้อนรับและกระจายนักท่องเที่ยวไปยังแหล่งท่องเที่ยวต่างๆ ในพื้นที่ โดยเฉพาะแหล่งท่องเที่ยวชุมชนให้เกิดการกระจายรายได้สู่ประชาชนในพื้นที่อย่างทั่วถึง ทั้งนี้ เรือ ไมน์ ชิฟฟ์ 5 ถือเป็นเรือสำราญจากยุโรปลำที่ 2 ที่เดินทางมายังเกาะสมุย ต่อจากลำแรกที่เข้ามาประเทศไทยในรอบ 3 ปี หลังเกิดสถานการณ์โควิด19 เมื่อวันที่ 27 พฤศจิกายนที่ผ่านมา และข้อมูลจากจังหวัดสุราษฎร์ธานี ระบุว่าในปี 2566 และ 2567 มีเรือสำราญกำหนดจะเข้ามาเยือนเกาะสมุยเบื้องต้น 31 ลำ และ 32 ลำตามลำดับ  การเดินทางเข้ามาท่องเที่ยวทางเรือสำราญจากต่างประเทศที่เพิ่มขึ้นต่อเนื่อง มั่นใจว่าถึงสิ้นปีจะมีนักท่องเที่ยวต่างชาติเดินทางมาไทยตามเป้าหมายนายกรัฐมนตรี ได้กำชับให้หน่วยงานเกี่ยวข้องร่วมกันเพิ่มความเข้มงวดกวดขัน ไม่ให้ผู้ประกอบการเอารัดเอาเปรียบนักท่องเที่ยว รวมถึงกรณีรถโดยสารสาธารณะ เช่น รถแท็กซี่ ต้องดูแลกำชับให้มีการกดมิเตอร์ หากพบมีการเอาเปรียบนักท่องเที่ยวขอให้มีมาตรการลงโทษที่เด็ดขาด เพื่อไม่ให้ส่งผลกระทบต่อภาพลักษณ์ด้านการท่องเที่ยว